KIRJALLINEN KYSYMYS P-0092/02

esittäjä(t): Mihail Papayannakis (GUE/NGL) komissiolle

(17. tammikuuta 2002)

Aihe: Myynninedistäminen sisämarkkinoilla

Komissio julkaisi äskettäin asetusehdotuksen myynninedistämisestä sisämarkkinoilla (KOM(2001) 546 lopullinen). Voisiko komissio ilmoittaa minulle, miten se aikoo ottaa huomioon pk-yritysten asetusta kohtaan jo tunteman huolestuneisuuden ja miten se voi varmistaa, että sen tukema jatkuvien tarjousten ja alennusten järjestelmä ei osoittaudu vahingolliseksi pk-yrityksille, joilla ei ole samoja mahdollisuuksia suurmyyntiin ja mainoskampanjoihin kuin suurilla yrityksillä?

Frederik Bolkesteinin komission puolesta antama vastaus

(8. helmikuuta 2002)

Komissio analysoi kyseistä alaa tarkasti ennen kuin se antoi ehdotuksen myynninedistämistä sisämarkkinoilla koskevaksi asetukseksi. Vuonna 1996 se antoi vihreän kirjan(1) aiheesta ja vuonna 1998 vihreän kirjan seurantaa koskevan tiedonannon(2). Monet yritykset, pienet ja keskisuuret yritykset ja yritysten etuja edustavat järjestöt mukaan luettuina, valittivat sisämarkkinoilla sovellettavien

lakien eroavaisuuksista, jotka rajoittivat rajatylittävää myynninedistämistä ja siihen liittyvää viestintää. Lisäksi suoramarkkinointiyritykset (usein pienet ja keskisuuret yritykset), joiden mukaan rajatylittävän yritystoiminnan kehittäminen on lähes mahdotonta juuri alalla vallitsevien suhteettomien rajoitusten vuoksi, toimittivat komissiolle useita rikkomuksia koskevia valituksia.

Asetusehdotuksessa esitetään suhteettomien rajoitusten poistamista ja tiedotusvaatimusten yhdenmukaistamista. Siten pienet ja keskisuuret yritykset voisivat hyödyntää myynninedistämistä rajatylittävissä toimissaan.

On totta, että suuremmilla valmistajilla ja jälleenmyyjillä on käytettävissään enemmän kapasiteettia ja markkinointivaroja, ja ne voivat siten käyttää myynninedistämiseen enemmän resursseja kuin pienemmät kilpailijansa. Pienet, kilpailukykyiset ja innovatiiviset yritykset käyttävät kuitenkin usein laadullisia ja kohdennettuja myynninedistämishankkeita etsiessään uusia markkina-alueita sekä vallatessaan alaa ulkomaan markkinoilla. Nykyisessä hajanaisessa sääntely-ympäristössä suurilla yrityksillä on varaa mukauttaa myynninedistämiskampanjoitaan erilaisten kansallisten lakien mukaisiksi, mutta monille pienille ja keskisuurille kilpailijoille se on mahdotonta. Tämä saattaa rajoittaa pienten ja keskisuurten yritysten toiminnan laajentamista ympäröiviin jäsenvaltioihin. Komissio katsoo sen vuoksi, että ehdotettu, rajatylittävän myynninedistämisen vapauttava asetus on hyödyksi erityisesti pienille, kilpailukykyisille ja innovatiivisille yrityksille, jotka pyrkivät löytämään uusia markkinoita oman maansa ulkopuolelta.

On huomattava, että useimmat, jolleivat kaikki, yritykset käyttävät myynninedistämiskampanjoita juuri sen vuoksi, että ne ovat kaikkein kannattavin markkinointitapa. Tiedotusvälineissä ilmoittamisesta aiheutuvat kustannukset johtavat siihen, että monet pienet ja keskisuuret yritykset eivät voi käyttää rajatylittäviä tiedotusvälineitä ilmoituskampanjoissaan.

Tämän vuoksi komission asetusehdotuksen pitäisi olla erityisen hyödyllinen pienille ja keskisuurille yrityksille, jotka pyrkivät hyödyntämään sisämarkkinoiden tarjoamia mahdollisuuksia, koska ehdotuksessa keskitytään myynninedistämiseen ja sen rajatylittävän käytön ja viestinnän vapauttamiseen.

(1) KOM(96) 192 lopullinen.

(2) KOM(98) 121 lopullinen.